ਬਹੁ ਆਯਾਮੀ ਕਾਵਿ ਸੰਵੇਦਨਾ ਦਾ ਸ਼ਾਇਰ : ਦਰਸ਼ਨ ਬੁਲੰਦਵੀ

ਡਾ. ਹਰਮੀਤ ਕੌਰ[[1]](#footnote-1)\*

ਦਰਸ਼ਨ ਬੁਲੰਦਵੀ ਪੰਜਾਬੀ ਦੇ ਉੱਘੇ ਪਰਵਾਸੀ ਸ਼ਾਇਰਾਂ ਵਿੱਚੋਂ ਹੈ । ਉਸ ਨੇ ਵਿਸ਼ੇਸ਼ ਤੌਰ ਤੇ ਬਰਤਾਨਵੀ ਪੰਜਾਬੀ ਕਵਿਤਾ ਵਿੱਚ ਆਪਣਾ ਨਵੇਕਲਾ ਸਥਾਨ ਬਣਾਇਆ ਹੈ । ਦਰਸ਼ਨ ਬੁਲੰਦਵੀ ਦੀ ਕਾਵਿ ਸੰਵੇਦਨਾ ਨਾਲ ਸਾਂਝ ਪਾਉਣ ਤੋਂ ਪਹਿਲਾਂ ਪਰਵਾਸੀ ਪੰਜਾਬੀ ਸ਼ਾਇਰੀ ਦੀ ਅਜੋਕੀ ਸਥਿਤੀ ਬਾਰੇ ਗੱਲ ਕਰਨੀ ਬਣਦੀ ਹੈ ਕਾਰਨ ਇਹ ਹੈ ਕਿ ਪਿਛਲੇ ਕੁਝ ਸਮੇਂ ਦੌਰਾਨ ਪਰਵਾਸ ਦੇ ਅਨੁਭਵ ਅਤੇ ਪਰਵਾਸੀ ਸਾਹਿਤ ਦੀ ਸਥਿਤੀ ਵਿੱਚ ਬਹੁਤ ਮਹੱਤਵਪੂਰਨ ਤਬਦੀਲੀਆਂ ਵਾਪਰੀਆਂ ਹਨ । ਜਿਨ੍ਹਾਂ ਬਾਰੇ ਸਿੱਧਾਂਤਕ ਸਮਝ ਉਸਾਰਨੀ ਜ਼ਰੂਰੀ ਜਾਪਦੀ ਹੈ। ਇਸ ਪ੍ਰਸੰਗ ਵਿਚ ਸਮਕਾਲੀ ਪੰਜਾਬੀ ਆਲੋਚਕ ਪ੍ਰੋ. ਰਵਿੰਦਰ ਸਿੰਘ ਦੇ ਨਿਮਨ-ਅੰਕਿਤ ਵਿਚਾਰ ਧਿਆਨਯੋਗ ਹਨ :

"ਪਰਵਾਸ ਮਾਨਵੀ ਸਭਿਅਤਾ ਦੇ ਵਿਕਾਸ ਦਾ ਇਕ ਲਾਜ਼ਮੀ ਹਿੱਸਾ ਰਿਹਾ ਹੈ ਪਰ ਵਰਤਮਾਨ ਸਮੇਂ ਵਿਚ ਵਿਭਿੰਨ ਦੇਸ਼ਾਂ ਦਰਮਿਆਨ ਮੌਜੂਦ ਰਾਜਨੀਤਕ ਸਰਹੱਦਾਂ ਨੇ ਇਸ ਇਕ ਸਹਿਜ ਵਰਤਾਰੇ ਨੂੰ ਕਾਨੂੰਨ ਦੀ ਵਿਵਸਥਾ ਅਧੀਨ ਲੈ ਆਂਦਾ ਹੈ। ਇਸ ਦੇ ਨਤੀਜੇ ਵਜੋਂ ਹੀ ਪਰਵਾਸ, ਪਰਵਾਸੀ, ਆਵਾਸ ਅਤੇ ਆਵਾਸੀ, ਮੂਲਵਾਸ ਅਤੇ ਮੂਲਵਾਸੀ ਵਰਗੇ ਸਮਾਜਕ ਸੰਕਲਪ ਹੁਣ ਸਿਧਾਂਤਕ ਰੂਪ ਅਖ਼ਤਿਆਰ ਕਰ ਗਏ ਹਨ। ਹੁਣ ਪਰਵਾਸ ਸਿਰਫ਼ ਇਕ ਥਾਂ ਤੋਂ ਦੂਜੀ ਥਾਂ ਜਾਣ ਦੇ ਅਮਲ ਨੂੰ ਹੀ ਨਹੀਂ ਬਿਆਨ ਕਰਦਾ ਸਗੋਂ ਇਸ ਨਾਲ ਕੁਝ ਸਿਧਾਂਤਕ ਨੇਮ ਅਤੇ ਰੱਦੋ-ਅਮਲ ਜੁੜ ਗਏ ਨੇ।"[[2]](#endnote-1)

ਅੱਜ ਦਾ ਪੰਜਾਬੀ ਸ਼ਾਇਰ ਉਨ੍ਹਾਂ ਮਸਲਿਆਂ ਨੂੰ ਲੈ ਕੇ ਆਪਣੀ ਸ਼ਾਇਰੀ ਨਹੀਂ ਕਰਦਾ ਜੋ ਪਹਿਲੀ ਪੀੜ੍ਹੀ ਜਾਂ ਉਸ ਤੋਂ ਬਾਅਦ ਦੀਆਂ ਪੀੜ੍ਹੀਆਂ ਦੇ ਸ਼ਾਇਰ ਕਰਦੇ ਸਨ । ਇਸ ਦਾ ਮੂਲ ਕਾਰਨ ਇਹ ਹੈ ਕਿ ਅੱਜ ਦਾ ਪੰਜਾਬੀ ਭਾਈਚਾਰਾ ਦੁਨੀਆਂ ਦੇ ਤਕਰੀਬਨ ਡੇਢ ਸੌ ਦੇਸ਼ਾਂ ਵਿੱਚ ਵਸਦਾ ਹੈ ਜਿੱਥੇ ਉਸ ਨੇ ਆਪਣੀ ਨਿਵੇਕਲੀ ਗਲੋਬਲ ਪਛਾਣ ਵੀ ਸਥਾਪਿਤ ਕਰ ਲਈ ਹੈ । ਉਸ ਦੀ ਸਥਿਤੀ ਹੁਣ ਉਸ ਤਰ੍ਹਾਂ ਦੇ ਮੁੱਢਲੇ ਪਰਵਾਸੀ ਸ਼ਾਇਰ ਵਰਗੀ ਨਹੀਂ ਰਹੀ ਜੋ ਓਪਰੇ ਸਮਾਜ ਸੱਭਿਆਚਾਰ ਵਿੱਚ ਰੋਟੀ ਰੋਜ਼ੀ ਲਈ ਸੰਘਰਸ਼ ਕਰਦਾ ਸੀ ਅਤੇ ਸੱਭਿਆਚਾਰਕ ਤਣਾਉ ਦੀ ਸਥਿਤੀ ਵਿੱਚੋਂ ਲੰਘਦਾ ਸੀ । ਇਹ ਪਰਵਾਸੀ ਭਾਈਚਾਰਾ ਕਈ ਪੀੜ੍ਹੀਆਂ ਦੇ ਸੰਘਰਸ਼ ਤੋਂ ਬਾਅਦ ਹੁਣ ਆਪਣੇ ਆਪ ਨੂੰ ਪਰਵਾਸੀ ਨਹੀਂ ਮੰਨਦਾ ਸਗੋਂ ਸਥਾਨਕ ਸੱਭਿਆਚਾਰ ਦਾ ਅਨਿੱਖੜ ਅੰਗ ਮੰਨਦਾ ਹੈ। ਪਰਵਾਸੀ ਭਾਈਚਾਰੇ ਦੀ ਇਸ ਨਵੀਂ ਸਥਿਤੀ ਨੂੰ ਅਸੀਂ ਹੁਣ ਆਵਾਸ ਦੀ ਨਵੀਂ ਸਥਿਤੀ ਵੀ ਆਖ ਸਕਦੇ ਹਾਂ ਜੋ ਆਵਾਸ ਤੇ ਪਰਵਾਸ ਦੇ ਦਵੰਦ ਦੀ ਸੂਚਕ ਹੈ । ਡਾ. ਅੰਮ੍ਰਿਤਪਾਲ ਕੌਰ ਨੇ ਇਸ ਨਵੀਂ ਸਥਿਤੀ ਨੂੰ ਨਿਮਨ-ਅੰਕਿਤ ਸ਼ਬਦਾਂ ਵਿਚ ਪ੍ਰਗਟਾਇਆ ਹੈ:

"ਵਰਤਮਾਨ ਦੌਰ, ਪਰਵਾਸੀ ਭਾਈਚਾਰੇ ਦਾ ਆਪਣੀ ਸੰਤਾਨ ਦਾ ਪੱਛਮੀ ਸੰਸਕ੍ਰਿਤੀ ਦਾ ਅੰਗ ਬਣਨ ਦੀ ਕੋਸ਼ਿਸ਼ ਅਤੇ ਉਸ ਨਾਲ ਉਤਪੰਨ ਸਮੱਸਿਆਵਾਂ ਨਾਲ ਸੰਬੰਧਿਤ ਹੈ। ਸਾਹਿਤ ਸਿਰਜਣਾ ਦੇ ਪੱਖ ਤੋਂ ਗਿਣਾਤਮਿਕ ਅਤੇ ਸੁਹਜਾਤਮਿਕ ਪੱਖ ਤੋਂ ਰਚੇ ਜਾ ਰਹੇ ਸਾਹਿਤ ਦੇ ਅੰਤਰਗਤ ਸਾਹਿਤ ਦੇ ਵੱਖ-ਵੱਖ ਰੂਪਾਂ ਦੇ ਅਧੀਨ ਪਰਵਾਸ ਦੀਆਂ ਮੂਲ ਸਮੱਸਿਆਵਾਂ, ਆਰਥਿਕ ਔਕੜਾਂ, ਨਸਲਵਾਦ, ਭੂਹੇਰਵਾ, ਸੱਭਿਆਚਾਰਿਕ ਤਣਾਓ, ਰਿਸ਼ਤਿਆਂ ਦੀ ਸਾਰਥਕਤਾ, ਸ਼ਨਾਖ਼ਤ ਦੀ ਪਹਿਚਾਣ ਅਤੇ ਅਜੋਕੇ ਮਨੁੱਖ ਦੇ ਸੰਕਟ ਨੂੰ ਪਰਵਾਸੀ ਪੰਜਾਬੀ ਸਾਹਿਤ ਵਿੱਚ ਪ੍ਰਸਤੁਤ ਕੀਤਾ ਜਾ ਰਿਹਾ ਹੈ।"[[3]](#endnote-2)

ਸਮਕਾਲੀ ਪਰਵਾਸੀ ਸ਼ਾਇਰੀ ਨੂੰ ਆਵਾਸ ਤੇ ਪਰਵਾਸ ਦੀ ਇਸੇ ਕਿਸਮ ਦੀ ਦਵੰਦਾਤਮਕ ਸਥਿਤੀ ਵਿੱਚ ਰੱਖ ਕੇ ਵਾਚਣ ਦੀ ਲੋੜ ਹੈ । ਪਰਵਾਸੀ ਤੇ ਆਵਾਸੀ ਦੇ ਦਵੰਦ ਵਿੱਚ ਫਸੇ ਅੱਜ ਦੇ ਸਾਹਿਤਕਾਰ ਹਾਲੇ ਵੀ ਆਪਣੀ ਪਹਿਚਾਣ ਨੂੰ ਤਲਾਸ਼ਦੇ ਨਜ਼ਰ ਆਉਂਦੇ ਹਨ । ਹੁਣ ਇਹ ਪਹਿਚਾਣ ਦਾ ਮਸਲਾ ਪਰੰਪਰਕ ਪਰਵਾਸੀ ਅਨੁਭਵ ਦੇ ਵਿਭਿੰਨ ਪਹਿਲੂਆਂ ਨਾਲ ਨਾ ਜੁੜ ਕੇ ਅੱਜ ਦੇ ਸੰਦਰਭ ਵਿੱਚ ਉਨ੍ਹਾਂ ਦੇ ਮੂਲ ਵਾਸੀ ਹੋਣ ਤੋਂ ਉਪਜੀ ਸਥਿਤੀ ਵਿਚੋਂ ਸਵੈ ਪਹਿਚਾਣ ਦੀ ਭਾਲ ਦਾ ਮਸਲਾ ਬਣ ਜਾਂਦਾ ਹੈ ।

ਸਮਕਾਲੀ ਪਰਵਾਸੀ ਪੰਜਾਬੀ ਕਵਿਤਾ ਦੀ ਮੁੱਖ ਵਿਸ਼ੇਸ਼ਤਾ ਇਹ ਹੈ ਕਿ ਇਸਦੇ ਸਿਰਜਣਾਤਮਕ ਸਰੋਕਾਰ ਬਹੁ-ਪਾਸਾਰੀ ਹਨ। ਇਸ ਵਿਚ ਪਰਵਾਸੀ ਜੀਵਨ ਅਨੁਭਵ ਦੀਆਂ ਵਿਰੋਧਾਤਮਕ ਸਥਿਤੀਆਂ, ਵਿਸੰਗਤੀਆਂ ਅਤੇ ਅੰਤਰ-ਦਵੰਦਾਂ ਦਾ ਦ੍ਰਿਸ਼ ਪੇਸ਼ ਹੁੰਦਾ ਹੈ ਜੋ ਇਸਨੂੰ ਨਵੇਕਲੀ ਸਿਰਜਣਾਤਮਕ ਪਛਾਣ ਦਿੰਦਾ ਹੈ। ਇਸ ਵਿਚ ਮਨੁੱਖੀ ਮਨ ਦੀ ਅੰਤਰ-ਵੇਦਨਾ, ਮਾਨਸਿਕ ਸੰਤਾਪ ਅਤੇ ਅਤੇ ਸਾਮਾਜਿਕ ਦੁਸ਼ਵਾਰੀਆਂ ਨੂੰ ਮੂਰਤੀਮਾਨ ਕਰਨ ਦਾ ਉਪਰਾਲਾ ਕੀਤਾ ਜਾਂਦਾ ਹੈ।

ਕਵੀ ਹੋਣਾ ਅਤੇ ਕਵਿਤਾ ਕਹਿਣਾ ਆਪ ਮੁਹਾਰੇ ਹੀ ਕਵੀ ਦੇ ਸੰਵੇਦਨਸ਼ੀਲ ਵਿਅਕਤਿੱਤਵ ਦੀ ਪਹਿਚਾਣ ਉਜਾਗਰ ਕਰ ਦਿੰਦਾ ਹੈ । ਇਸੇ ਸੰਵੇਦਨਸ਼ੀਲਤਾ ਸਦਕਾ ਉਹ ਆਪਣੇ ਜੀਵਨ ਅਨੁਭਵ ਨੂੰ ਕਾਵਿ ਦੇ ਮਾਧਿਅਮ ਰਾਹੀਂ ਪ੍ਰਗਟਾਉਂਦਾ ਹੈ । ਉਸ ਦੀ ਇਹ ਕਾਵਿ ਸੰਵੇਦਨਾ ਆਪੇ ਦੀ ਪਹਿਚਾਣ ਦੇ ਨਾਲ ਨਾਲ ਜੀਵਨ ਦੇ ਬਹੁ ਆਯਾਮੀ ਪਸਾਰਾਂ ਨਾਲ ਵੀ ਆਪਣਾ ਰਿਸ਼ਤਾ ਜੋੜ ਲੈਂਦੀ ਹੈ । ਬਰਤਾਨਵੀ ਪਰਵਾਸੀ ਕਵੀ ਦਰਸ਼ਨ ਬੁਲੰਦਵੀ ਵੀ ਸਮਕਾਲੀ ਯਥਾਰਥ ਦੇ ਇਨ੍ਹਾਂ ਸਰੋਕਾਰਾਂ ਨੂੰ ਸੰਬੋਧਿਤ ਹੁੰਦਾ ਹੈ । ਉਸ ਦੀ ਕਾਵਿ ਸੰਵੇਦਨਾ ਇਨ੍ਹਾਂ ਬਹੁ ਆਯਾਮੀ ਪਾਸਾਰਾਂ ਨਾਲ ਰਾਬਤਾ ਜੋੜਦੀ ਹੋਈ ਆਪਣੇ ਕਾਵਿ ਸੰਸਾਰ ਦਾ ਨਿਰਮਾਣ ਕਰਦੀ ਹੈ । ਅਸੀਂ ਮੁੱਖ ਤੌਰ ਤੇ, ਉਸਦੀ ਕਾਵਿ-ਸੰਵੇਦਨਾ ਦੇ ਅਧਿਐਨ ਲਈ ਉਸਦੇ ਕਾਵਿ-ਸੰਗ੍ਰਹਿ "ਪਹਿਚਾਣ" ਨੂੰ ਆਧਾਰ ਬਣਾਇਆ ਹੈ।

ਪਰਵਾਸੀ ਜੀਵਨ ਅਨੁਭਵ ਦੇ ਨਵੇਂ ਉਸਰ ਰਹੇ ਮਾਹੌਲ ਨੂੰ ਸਾਹਮਣੇ ਰੱਖ ਕੇ ਜਦੋਂ ਅਸੀਂ ਦਰਸ਼ਨ ਬੁਲੰਦਵੀ ਦੇ ਕਾਵਿ-ਸੰਗ੍ਰਹਿ "ਪਹਿਚਾਣ" ਦਾ ਅਧਿਐਨ ਕਰਦੇ ਹਾਂ ਤਾਂ ਸਭ ਤੋਂ ਪਹਿਲਾਂ ਇਸ ਸੰਗ੍ਰਹਿ ਦੀ ਪਹਿਲੀ ਕਵਿਤਾ ਸਾਡਾ ਧਿਆਨ ਆਕਰਸ਼ਿਤ ਕਰਦੀ ਹੈ । ਇਸ ਕਵਿਤਾ ਦਾ ਸਿਰਲੇਖ ਵੀ "ਪਹਿਚਾਣ" ਹੀ ਹੈ । ਇਸ ਕਵਿਤਾ ਵਿੱਚ ਕਵੀ ਆਪਣੀ ਮੂਲ ਪਹਿਚਾਣ ਨੂੰ ਕਿਸੇ ਵੀ ਪਰਛਾਵੇਂ ਹੇਠ ਛੁਪਿਆ ਦੇਖਣਾ ਨਹੀਂ ਚਾਹੁੰਦਾ । ਉਹ ਇਕੱਲੇ ਆਪਣੀ ਵਿਅਕਤੀਗਤ ਪਹਿਚਾਣ ਦੀ ਗੱਲ ਵੀ ਨਹੀਂ ਕਰਦਾ ਸਗੋਂ ਸਭਨਾਂ ਨੂੰ ਉਸ ਮੂਲ ਪਹਿਚਾਣ ਨਾਲ ਸਾਂਝ ਪਾਉਣ ਲਈ ਪ੍ਰੇਰਦਾ ਹੈ ਜੋ ਸਰਬ-ਸਾਂਝੀ ਹੈ । ਕਵੀ ਆਪਣੀ ਹੋਂਦ ਦੇ ਅਧੂਰੇਪਣ ਨੂੰ ਨਕਾਰਦਾ ਹੋਇਆ ਇਸ ਗੱਲ ਤੇ ਜ਼ੋਰ ਦਿੰਦਾ ਹੈ ਕਿ ਉਸਨੇ ਬਹੁਤ ਸਮੇਂ ਤੋਂ ਚੁਪ ਰਹਿ ਕੇ ਦੇਖ ਲਿਆ ਹੈ ਪਰ ਹੁਣ ਉਹ ਸਮਾਂ ਆ ਗਿਆ ਹੈ ਕਿ ਜਦੋਂ ਆਪਣੀ ਮੂਲ ਪਹਿਚਾਣ ਨੂੰ ਸਾਹਮਣੇ ਲਿਆਂਦਾ ਜਾਵੇ । ਇਹ ਪਹਿਚਾਣ ਦੇਸ਼, ਕੌਮ ਤੇ ਘਰ ਦੀ ਪਹਿਚਾਣ ਨਾਲੋਂ ਜੜ੍ਹਾਂ ਨਾਲ ਜੁੜਨ ਦੀ ਪਹਿਚਾਣ ਵਧੇਰੇ ਹੈ । ਉਹ ਕਿਸੇ ਵੀ ਉਧਾਰੀ ਹੋਂਦ ਨੂੰ ਸਿਰੇ ਤੋਂ ਨਕਾਰਦਾ ਹੋਇਆ ਆਪਣੀ ਪ੍ਰਮਾਣਿਕ ਹੋਂਦ ਤਲਾਸ਼ਦਾ ਹੈ । ਕਵੀ ਮਨੁੱਖ ਮਨੁੱਖ ਵਿਚਕਾਰ ਮਸਨੂਈ ਵੰਡੀਆਂ ਪਾਉਣ ਵਾਲੀ ਸੰਪਰਦਾਇਕ ਪਹਿਚਾਣ ਨੂੰ ਵੀ ਨਕਾਰਦਾ ਹੈ । ਇਸ ਤਰ੍ਹਾਂ ਇਹ ਕਵਿਤਾ ਦਰਸ਼ਨ ਬੁਲੰਦਵੀ ਦੀ ਕਾਵਿ ਸੰਵੇਦਨਾ ਦੇ ਇੱਕ ਮਹੱਤਵਪੂਰਨ ਪਾਸਾਰ ਨੂੰ ਉਜਾਗਰ ਕਰਦੀ ਹੈ । ਇਹ ਕਵਿਤਾ ਅਜੋਕੇ ਦੌਰ ਵਿਚ ਸਭਿਆਚਾਰਕ ਟਕਰਾਓ ਦੀ ਸਥਿਤੀ ਨੂੰ ਸੰਬੋਧਿਤ ਹੋ ਕੇ ਮਨੁੱਖ ਨੂੰ ਸਾਂਝ ਅਤੇ ਸੁਮੇਲ ਦਾ ਸੰਦੇਸ਼ ਦਿੰਦੀ ਹੈ । ਇਸ ਕਵਿਤਾ ਦੀਆਂ ਹੇਠਲੀਆਂ ਪੰਕਤੀਆਂ ਇਸ ਹੀ ਸਥਿਤੀ ਨੂੰ ਮੂਰਤੀਮਾਨ ਕਰਦੀਆਂ ਹਨ :

ਆਓ ਆਪੋ ਆਪਣੀ ਮੂਲ ਪਹਿਚਾਣ ਕਰੀਏ,

ਇਸ ਵਿੱਚ ਹੀ ਹੁੰਦੀ ਏ

ਘਰ,ਦੇਸ਼, ਕੌਮ ਦੀ ਪਹਿਚਾਣ,

ਬਹੁਤ ਵੇਖ ਲਿਆ ਅਸੀਂ, ਓਹਲਿਆਂ ਦੀ ਭੀੜ ਜਰ ਕੇ

ਆਪਣੇ ਅਕਸ ਮੂਹਰੇ

ਆਪਣੀ ਪਿੱਠ ਕਰ ਕੇ ਆਪਣੀ ਪਿੱਠ ਕਰਕੇ . . .

ਹੁਣ ਤਾਂ ਅਹਿਸਾਸ ਕਰੀਏ

ਮੱਹਜਬਾਂ ਦੇ ਭੇੜ ਵਿਚੋਂ

ਕਿਉਂ ਦੇਸ਼ ਕਿਰਦਾ ਜਾ ਰਿਹਾ?

ਸਤਰੰਗੀ ਪੀਂਘ ਦਾ ਕਤਲ

ਕਿਉਂ ਉਹਦੇ ਅੰਬਰ ਵਿਚ ਹੋ ਰਿਹਾ?

ਰੰਗਾਂ ਦੀ ਹੋਲੀ ਵਿਚ

ਕਿਉਂ ਇਕ ਰੰਗ ਖਾਸ ਹੋ ਰਿਹਾ? . . .

ਇਸ ਕਾਵਿ ਸੰਗ੍ਰਹਿ ਦੀ ਕਵਿਤਾ 'ਮੈਂ ਪਰਦੇਸੀ' ਵਿੱਚ ਕਵੀ ਆਪਣੇ ਆਪ ਨੂੰ ਦੁਚਿੱਤੀ ਵਿੱਚ ਫਸਿਆ ਮਹਿਸੂਸ ਕਰਦਾ ਹੈ । ਉਹ ਪਰਵਾਸੀ ਅਤੇ ਵਿਦੇਸ਼ੀ ਸ਼ਬਦਾਂ ਦੇ ਚੱਕਰਵਿਊ ਵਿੱਚ ਫਸਿਆ ਹੋਇਆ ਆਪਣੇ ਵਜੂਦ ਨੂੰ ਤਲਾਸ਼ਦਾ ਹੈ । ਉਹ ਆਪਣੇ ਵਤਨ ਅਤੇ ਪਰਦੇਸ ਵਿਚਲੀ ਵਿੱਥ ਨੂੰ ਮਿਟਾਉਣ ਦਾ ਯਤਨ ਕਰਦਾ ਹੈ ਅਤੇ ਆਪਣੇ ਆਪ ਨੂੰ ਜਿਪਸੀ ਆਖਦਾ ਹੋਇਆ ਇਕ ਮਜ਼ਬੂਤ ਤੇ ਠੋਸ ਟਿਕਾਣੇ ਦੀ ਤਲਾਸ਼ ਕਰਦਾ ਹੈ :

ਮੈ ਪਰਦੇਸੀ

ਜਦ ਵੀ ਆਪਣੇ ਦੇਸ ਜਾਵਾਂ

ਉਥੇ ਸਭ ਪਰਵਾਸੀ ਕਹਿਣ

ਦੇਸੋਂ ਮੁੜਾਂ ਤਾਂ

ਏਥੇ ਸਭ ਵਿਦੇਸ਼ੀ ਕਹਿਣ . . .

ਮੈਂ ਉਡਦਾ ਹੋਇਆ ਪਰਿੰਦਾ ਕੋਈ

ਖੰਭਾਂ ਵਿਚ ਆਹਲਣਾਂ ਚੁੱਕੀ ਫਿਰਾਂ

ਕਦੇ ਇਸ ਰੁੱਖ ਦੀ ਸਾਖ ਤੇ

ਕਦੇ ਉਸ ਰੁੱਖ ਦੀ ਸਾਖ ਤੇ ਟਿਕਾਵਾਂ।

ਇੰਜ ਜਿਉਣ ਦਾ ਭਰਮ ਪਾਲਾ

ਇੰਜ ਜਿਉਣ ਨੂੰ ਅਰਥ ਦੇਵਾਂ। . . .

ਇਸ ਕਵਿਤਾ ਵਿੱਚ 'ਪਰਵਾਸੀ' ਅਤੇ 'ਵਿਦੇਸ਼ੀ' ਸ਼ਬਦ ਬਹੁਤ ਮਹੱਤਵਪੂਰਨ ਭੂਮਿਕਾ ਨਿਭਾਉਂਦੇ ਹਨ । ਇਹ ਦੋਵੇਂ ਸ਼ਬਦ ਕਵੀ ਦੀ ਦੁਚਿੱਤੀ-ਭਰਪੂਰ ਸਥਿਤੀ ਵਲ ਸੰਕੇਤ ਕਰਦੇ ਹਨ। ਵਿਡੰਬਨਾ ਇਹ ਹੈ ਕਿ ਕਵੀ ਦੀ ਜਨਮ ਭੂਮੀ ਦੇ ਲੋਕ ਉਸ ਨੂੰ ਪਰਵਾਸੀ ਆਖਦੇ ਹਨ ਅਤੇ ਉਸ ਦੀ ਕਰਮ ਭੂਮੀ ਵਿੱਚ ਉਸ ਨੂੰ ਇੱਕ ਵਿਦੇਸ਼ੀ ਮੰਨਿਆ ਜਾਂਦਾ ਹੈ । ਇਸ ਵਿਰੋਧਾਤਮਕ ਸਥਿਤੀ ਵਿਚ ਕਵੀ ਆਪਣੇ ਆਪ ਨੂੰ ਇੱਕ ਜਿਪਸੀ ਦੇ ਤੌਰ ਤੇ ਅਨੁਭਵ ਕਰਦਾ ਹੈ ਜਿਸ ਦਾ ਕੋਈ ਵੀ ਆਪਣਾ ਦੇਸ਼ ਨਹੀਂ ਬਣ ਸਕਿਆ । ਇਸ ਤਰ੍ਹਾਂ, ਇਹ ਵਿਰੋਧਾਤਮਕ ਭਾਵੁਕ ਸਥਿਤੀ ਇਸ ਕਵਿਤਾ ਦੀ ਕਾਵਿ ਸੰਵੇਦਨਾ ਦਾ ਇਕ ਮਹੱਤਵਪੂਰਣ ਪਾਸਰ ਬਣ ਕੇ ਸਾਹਮਣੇ ਆਉਂਦੀ ਹੈ ।

ਇਸੇ ਤਰ੍ਹਾਂ 'ਖਾਲੀ ਸਮਾਂ' ਕਵਿਤਾ ਰਾਹੀਂ ਕਵੀ ਆਪਣੇ ਇਕ ਵਿਸ਼ੇਸ਼ ਭਾਂਤ ਦੇ ਤੌਖਲੇ ਵਲ ਸੰਕੇਤ ਕਰਦਾ ਹੈ । ਉਹ ਖਾਲੀ ਪਲਾਂ ਦੇ ਸਮੇਂ ਵਿਚ ਜਦੋਂ ਵੀ ਆਪਣੇ ਆਪੇ ਨੂੰ ਵਸਤਾਂ ਦੇ ਬੇਲੋੜੇ ਖਿਲਾਰੇ ਵਿਚ ਘਿਰਿਆ ਮਹਿਸੂਸ ਕਰਦਾ ਹੈ ਤਾਂ ਉਸ ਨੂੰ ਆਪਣੀ ਮਾਨਵੀ ਪਹਿਚਾਣ ਦੇ ਖੁੱਸ ਜਾਣ ਦਾ ਡਰ ਸਤਾਉਂਦਾ ਹੈ :

ਮੈਂ ਭੱਟਕਣ ਹਾਰ

ਗੁਆਚ ਜਾਂਦਾ ਹਾਂ

ਘਰ ਦੇ ਖਲਾਰ ਅੰਦਰ

ਘਰ ਨੂੰ ਛਾਨਣਾ ਲਾਉਂਦਾ ਹਾਂ

ਕਿ ਵਾਧੂ ਵਸਤਾਂ ਛਾਣ ਸਕਾਂ

ਘਰ ਨੂੰ ਸੰਵਾਰ ਸਕਾਂ

ਮੈਂ ਨਵ ਵਸਤਾਂ ਨੂੰ ਸਾਂਭਦਾ ਹਾਂ

ਲੋੜ ਦੇ ਨਾਵਾਂ ਅੰਦਰ

ਵਸਤਾਂ ‘ਚ ਗੁੰਮ ਹੋਇਆ

ਅਗਲੇ ਪਲ ਹੀ ਡਰ ਜਾਂਦਾ ਹਾਂ

ਕਿ ਕਿਤੇ ਵਸਤਾਂ ਹੀ ਨਾ

ਮੇਰੀ ਪਹਿਚਾਣ ਬਣ ਜਾਣ . . .

ਇਸ ਕਵਿਤਾ ਵਿਚਲੀ ਕਾਵਿ-ਸੰਵੇਦਨਾ ਅਜੋਕੇ ਦੌਰ ਦੇ ਖਪਤ-ਸਭਿਆਚਾਰ (consumer culture) ਵਲ ਸੰਕੇਤ ਕਰਦੀ ਹੈ। ਮੰਡੀ ਅਤੇ ਮੀਡੀਆ ਦਾ ਸਮੁੱਚਾ ਮਾਹੌਲ ਸਾਡੇ ਸਾਹਮਣੇ ਬੇਲੋੜੀਆਂ ਵਸਤਾਂ ਦੀ ਚਮਕ-ਦਮਕ ਦਾ ਅਜਿਹਾ ਮਾਇਆਵੀ ਯਥਾਰਥ (virtual reality) ਸਿਰਜ ਦਿੰਦਾ ਹੈ ਜੋ ਸਾਨੂੰ ਭਰਮਾਉਂਦਾ ਤੇ ਭਟਕਾਉਂਦਾ ਹੈ। ਇਸ ਮਾਹੌਲ ਵਿਚ ਕਵੀ ਨੂੰ ਆਪਣੀ ਮਾਨਵੀ ਹੋਂਦ ਦੇ ਵਸਤ ਬਣ ਜਾਣ ਦਾ ਡਰ ਸਤਾਉਂਦਾ ਹੈ। ਕਵਿਤਾ ਵਿਚ ਪੇਸ਼ ਹੋਈ ਇਹ ਸਥਿਤੀ ਕਵੀ ਦੀ ਕਾਵਿਕ ਸੰਵੇਦਨਾ ਦਾ ਇਕ ਅਜਿਹਾ ਪਾਸਾਰ ਹੈ ਜੋ ਵਰਤਮਾਨ ਸੰਸਾਰ ਦੀ ਸੱਚਾਈ ਨੂੰ ਬਿਆਨ ਕਰਦਾ ਹੈ ਅਤੇ ਉਸ ਦੀ ਕਵਿਤਾ ਨੂੰ ਨਵਾਂ ਆਯਾਮ ਦਿੰਦਾ ਹੈ।

ਇਸ ਕਾਵਿ-ਸੰਗ੍ਰਹਿ ਵਿਚਲੀਆਂ ਕੁਝ ਕਵਿਤਾਵਾਂ ਗੁਰੂ ਨਾਨਕ ਦੇਵ ਅਤੇ ਗੁਰੂ ਗੋਬਿੰਦ ਸਿੰਘ ਜੀ ਦੀ ਵਿਰਾਸਤ ਦੇ ਹਵਾਲੇ ਨਾਲ ਸਮਕਾਲੀ ਯਥਾਰਥ ਦੀ ਹਕੀਕਤ ਨੂੰ ਸੰਬੋਧਿਤ ਹੁੰਦੀਆਂ ਹਨ ਅਤੇ ਕ੍ਰਾਂਤੀਕਾਰੀ ਚੇਤਨਾ ਦਾ ਸੰਚਾਰ ਕਰਦੀਆਂ ਹਨ। ਮਿਸਾਲ ਵਜੋਂ 'ਹੇ ਗੁਰੂ ਨਾਨਕ' ਕਵਿਤਾ ਦੀਆਂ ਇਹ ਪੰਗਤੀਆਂ ਦੇਖੀਆਂ ਜਾ ਸਕਦੀਆਂ ਹਨ :

‘ਲਾਲੋ ‘ ਦਾ ਨਾ ਦੀਵਾ ਬਲਦਾ

ਭਾਗੋ ਦਾ ਨਾ ਸੂਰਜ ਢਲਦਾ

ਉੱਚੇ ਮਹਿਲ ਮੁਨਾਰਿਆਂ ਸਾਹਵੇਂ

ਕੁੱਲੀ ਦਾ ਕੱਖ ਜਾਏ ਹਰਦਾ . . .

ਇਨ੍ਹਾਂ ਪੰਗਤੀਆਂ ਕਵੀ ਦੀ ਪ੍ਰਗਤੀਵਾਦੀ ਕਾਵਿ-ਸੰਵੇਦਨਾ ਦਾ ਪ੍ਰਮਾਣ ਪੇਸ਼ ਕਰਦੀਆਂ ਹਨ । ਇਨ੍ਹਾਂ ਵਿਚ ਮਹਿਲ ਮੁਨਾਰਿਆਂ ਅਤੇ ਕੁੱਲੀ ਦੇ ਹਵਾਲੇ ਨਾਲ ਅਜੋਕੀ ਵਿਵਸਥਾ ਉੱਤੇ ਆਧਾਰਿਤ ਆਰਥਿਕ ਨਾ-ਬਰਾਬਰੀ ਅਤੇ ਅਮੀਰੀ ਤੇ ਗਰੀਬੀ ਦੇ ਵਿਚਕਾਰ ਵਧਦੇ ਫਾਸਲੇ ਵਲ ਸੰਕੇਤ ਕੀਤਾ ਗਿਆ ਹੈ। ਇਸੇ ਤਰ੍ਹਾਂ 'ਹੇ ਦਸਮੇਸ਼ ਪਿਤਾ' ਕਵਿਤਾ ਵਿਚਲੀਆਂ ਨਿਮਨ-ਅੰਕਿਤ ਪੰਗਤੀਆਂ ਗੁਰੂ ਗੋਬਿੰਦ ਸਿੰਘ ਜੀ ਦੇ ਜੀਵਨ-ਸੰਦੇਸ਼ ਨੂੰ ਕ੍ਰਾਂਤੀਕਾਰੀ ਚੇਤਨਾ ਦੇ ਰੂਪ ਵਿਚ ਪ੍ਰਸਤੁਤ ਕਰਦੀਆਂ ਹਨ :

ਮੀਰੀ ਪੀਰੀ ਦੀ ਤਲਵਾਰ ਨੂੰ

ਮੈਂ ਅੰਤਰ ਮਨ ‘ਚ ਧਿਆਵਾਂ

ਚੰਨ ਤਾਰਿਆਂ ਜਿਹੀ ਸੋਚ ਤੇਰੀ

ਮੈਂ ਜੁੱਗਾਂ ਤੋਂ ਪਾਰ ਲੈ ਜਾਵਾਂ

ਖੰਡੇ ਅਤੇ ਕਲਮ ਨਾਲ ਵਾਹੀ ਜੋ

ਉਸ ਲੀਕ ‘ਤੇ ਪੈਰ ਟਿਕਾਵਾਂ . . .

ਇਸ ਕਾਵਿ-ਸੰਗ੍ਰਹਿ ਵਿਚਲੀ ਕਾਵਿਕ ਸੰਵੇਦਨਾ ਦਾ ਇਕ ਹੋਰ ਪਹਿਲੂ ਕਾਵਿ ਦੀ ਸਿਰਜਣ-ਪ੍ਰਕਿਰਿਆ ਨਾਲ ਸੰਬੰਧ ਰੱਖਦਾ ਹੈ। ਕਵੀ ਨੂੰ ਅਪਣੇ ਜੀਵਨ-ਅਨੁਭਵ ਦੇ ਉਹ ਪਲ ਬਹੁਤ ਮਹੱਤਵਪੂਰਣ ਜਾਪਦੇ ਹਨ ਜਦੋਂ ਉਸਦਾ ਮਨ ਕਾਵਿ ਦੀ ਸਿਰਜਣਾ ਦੇ ਆਵੇਸ਼ ਵਿਚ ਡੁੱਬਿਆ ਹੁੰਦਾ ਹੈ । ਮਿਸਾਲ ਵਜੋਂ "ਸਿਰਜਣ ਪ੍ਰਕਿਰਿਆ" ਕਵਿਤਾ ਦੀਆਂ ਇਹ ਸਤਰਾਂ ਦੇਖੀਆਂ ਜਾ ਸਕਦੀਆਂ ਹਨ:

ਕਵਿਤਾ ਲਿਖਦਿਆਂ

ਮੈਂ ਕਵਿਤਾ ਦੇ ਇਮਿਤਿਹਾਨ ਵਿੱਚ ਹੁੰਦਾ ਹਾਂ

ਕੋਈ ਅਹਿਸਾਸ ਹੱਥ ਭਰ ਤੇ ਮੁਸਕਰਾਉਂਦਾ ਏ

ਮੈਂ ਸ਼ਬਦਾਂ ਦੇ ਬੰਦ ਦਰ ਖੋਲ੍ਹਦਾ ਹਾਂ . . .

ਕਵਿਤਾ ਲਿਖਦਿਆਂ

ਮੈਂ ਸਭ ਤੋਂ ਵੱਧ ਆਪਣੇ ਕੋਲ ਹੁੰਦਾ ਹਾਂ

ਇਕ ਤਿੱਲ ਦੀ ਵਿੱਥ ਵੀ ਰੜਕਦੀ ਏ

ਮੈਨੂੰ ਸਿਰਫ ਆਪਣੀ ਧੜਕਣ ਸੁਣਦੀ ਏ

ਮੈਂ ਅਸਮਾਨ ਨੂੰ ਉਹਦੀ ਸੀਮਾ ਤੋਂ

ਮੁੱਕਤ ਕਰ ਕੇ ਵੇਖਦਾ ਹਾਂ . . .

ਇਨ੍ਹਾਂ ਕਾਵਿ-ਸਤਰਾਂ ਵਿਚ ਕਵੀ ਨੇ ਆਪਣੀ ਸਿਰਜਣ-ਪ੍ਰਕਿਰਿਆ ਦੇ ਪਲਾਂ ਦੀ ਰਹੱਸਮਈ ਸਥਿਤੀ ਨੂੰ ਬਿਆਨ ਕੀਤਾ ਹੈ । ਉਸਨੂੰ ਜਾਪਦਾ ਹੈ ਕਿ ਇਨ੍ਹਾਂ ਪਲਾਂ ਵਿਚ ਉਹ ਆਪਣੇ ਆਪ ਦੇ ਸੱਭ ਤੋਂ ਵੱਧ ਨੇੜੇ ਹੁੰਦਾ ਹੈ। ਉਹ ਆਪਣੇ ਅੰਤਰ ਮਨ ਵਿਚ ਵਿਰਾਟ ਬ੍ਰਹਿਮੰਡ ਦੇ ਅਸੀਮ ਫੈਲਾਉ ਨਾਲ ਇਕਮਿਕਤਾ ਅਨੁਭਵ ਕਰਦਾ ਹੋਇਆ ਸਿਰਫ ਆਪਣੀ ਧੜਕਨ ਸੁਣਦਾ ਹੈ। ਇਸ ਤਰ੍ਹਾਂ ਇਹ ਸਤਰਾਂ ਬ੍ਰਹਿਮੰਡੀ ਚੇਤਨਾ ਨੂੰ ਕਾਵਿਕ ਸੰਵੇਦਨਾ ਦੇ ਰੂਪ ਵਿਚ ਸਾਕਾਰ ਕਰਦੀਆਂ ਹਨ।

ਸਮੁੱਚੇ ਤੌਰ ਤੇ ਆਖਿਆ ਜਾ ਸਕਦਾ ਹੈ ਕਿ ਦਰਸ਼ਨ ਬੁਲੰਦਵੀ ਜੀਵਨ ਅਤੇ ਯਥਾਰਥ ਦੇ ਵਿਭਿੰਨ ਪਾਸਾਰਾਂ ਨੂੰ ਨਵੇਲਕੇ ਅੰਦਾਜ਼ ਵਿਚ ਪੇਸ਼ ਕਰਦਾ ਹੈ । ਉਹ ਆਵਾਸ ਅਤੇ ਪਰਵਾਸ ਦੀ ਅਜੋਕੀ ਦਵੰਦਾਤਮਕ ਸਥਿਤੀ ਨੂੰ ਆਪਣੀ ਬਹੁ-ਆਯਾਮੀ ਕਾਵਿਕ ਸੰਵੇਦਨਾ ਦਾ ਆਧਾਰ ਬਣਾਉਂਦਾ ਹੈ।

ਟਿਪਣੀਆਂ ਤੇ ਹਵਾਲੇ:

1. \* ਅਸਿਸਟੈਂਟ ਪ੍ਰੋਫੈਸਰ, ਪੰਜਾਬੀ ਵਿਭਾਗ, ਦਿਆਲ ਸਿੰਘ ਕਾਲਜ, ਨਵੀਂ ਦਿੱਲੀ। [↑](#footnote-ref-1)
2. (Prof.) Ravinder Singh. (2019). ਪਰਵਾਸ ਦਾ ਸੰਕਲਪ: ਸਿਧਾਂਤਕ ਮਸਲੇ Concepts of Diaspora: Theoretical concerns (Article in Punjabi). Lokgeet Prakashan, Chandigarh [↑](#endnote-ref-1)
3. <https://punjabipedia.org/> , ਦੇਖੋ "ਪਰਵਾਸੀ ਪੰਜਾਬੀ ਸਾਹਿਤ' [↑](#endnote-ref-2)